Generalul-colonel Vladimir Zarudniţki, şeful Academiei Militare a Statului Major General al armatei ruse, a lansat un avertisment despre războiul din Ucraina.
Generalul spune că războiul din Ucraina poate escalada
Oficialul din Rusia este de părere că probabilitatea ca forţele Moscovei să se implice într-un nou conflict creşte "semnificativ".
"Posibilitatea unei escaladări a conflictului din Ucraina – de la extinderea celor care participă la forţele proxy folosite pentru confruntarea militară cu Rusia până la un război pe scară largă în Europa – nu poate fi exclusă", a declarat Vladimir Zarudniţki, conform informațiilor publicate de RIA și preluate de Reuters.
Generalul a făcut aceste comentarii într-un articol publicat în "Gândirea militară", o revistă a Ministerului Apărării.
El susține că principala sursă de ameninţări militare la adresa Rusiei este "politica antirusească a Statelor Unite şi a aliaţilor săi".
Vladimir Zarudniţki a lansat acuzații grave la adresa SUA
Generalul spune că SUA "duc un nou tip de război hibrid pentru a slăbi Rusia în toate modurile posibile".
"Principala sursă de ameninţări militare la adresa statului nostru este politica antirusească a Statelor Unite şi a aliaţilor săi, care duc un nou tip de război hibrid pentru a slăbi Rusia în toate modurile posibile, a-i limita suveranitatea şi a-i distruge integritatea teritorială", a mai spus generalul, potrivit sursei menționate.
În acest context, probabilitatea ca Rusia să fie atrasă "în mod intenționat" în noi conflicte "creşte semnificativ".
"Probabilitatea ca statul nostru să fie atras în mod intenţionat în noi conflicte militare creşte semnificativ", a spus Zarudniţki.
Sursa menționată amintește de faptul că anunțul a venit după ce preşedintele francez Emmanuel Macron a spus că nu poate fi exclusă posibilitatea ca Occidentul să trimită trupe în Ucraina pentru a ajuta la înfrângerea Rusiei.
De asemenea, președintele Macron a transmis că Franța rămâne hotărâtă să sprijine Ucraina în fața agresiunii ruse. Anunțul a venit la doi ani de la invazia din țară.
Totuși, mai mulți lideri din Europa au exprimat îngrijorare cu privire la declarațiile lui Macron. Mai mult, unii l-au acuzat că folosește criza pentru a-și consolida poziția înaintea alegerilor europene cruciale din vara aceasta.